送樓謙中赴江州德化主簿
作者：鄒浩
朝代：宋

paragraphs: 憶昨隨侍遊鄞川，窮探欲上蒼崖顛。
崢嶸古寺忽邂逅，眸子顧我驚瞭然。
子時苫塊慘無意，揮麈豈暇論幽玄。
星離雨散已五載，誰謂此地方周旋。
胸中突兀富經史，欬唾落紙珠璣圓。
明明君王正側席，何事版籍從拘攣。
匡廬勝槩半境內，足以寄傲追前賢。
穿雲潄澗徧所歷，妙句流落人間傳。
却來隱几北窗下，博山深炷沉香煙。
細觀身世究竟處，何者當好何當捐。
紛紛萬事付一笑，聊復爾耳姑隨緣。
吁嗟二輪挽莫住，願子於此同勉旃。